พาณิชย์จังหวัดแม่ฮ่องสอน ยกระดับสินค้าเกษตร “กระเทียมแม่ฮ่องสอน” และ “ถั่วลายเสือ” รับรองสัญลักษณ์ GI
นางสาวยุพา นาคา พาณิชย์จังหวัดแม่ฮ่องสอน ประชุมคณะทำงานเพื่อพิจารณาคำขอตรวจกระบวนการผลิต ควบคุมคุณภาพสินค้าและแหล่งที่มาของสิ่งบ่งชี้ทางภูมิศาสตร์ GI “กระเทียมแม่ฮ่องสอน” และ “ถั่วลายเสือแม่ฮ่องสอน” ครั้งที่ 1/2565  ที่ห้องประชุมศูนย์เทคโนโลยีสารสนเทศภูมิศาสตร์ องค์การบริหารส่วนจังหวัดแม่ฮ่องสอน ที่ประชุมมีมติรับรองผลการตรวจประเมินเกษตรกร ที่สมัครขอใช้ตราสัญลักษณ์สิ่งบ่งชี้ทางภูมิศาสตร์ “กระเทียมแม่ฮ่องสอน” จำนวน 144 ราย “ถั่วลายเสือแม่ฮ่องสอน”  จำนวน 88 ราย และมอบหมายทีมตรวจประเมินมาตรฐานการผลิตจัดทำสรุปรายละเอียดเกษตรกรเพิ่มเติมตราสัญลักษณ์ GI คือ ตราสัญลักษณ์ที่เป็นสิ่งบ่งชี้ทางภูมิศาสตร์ไทยที่กรมทรัพย์สินทางปัญญาออกให้แก่ผู้ผลิตสินค้า เพื่อรับรองว่าเป็นสินค้าที่มาจากแหล่งภูมิศาสตร์ที่ได้รับการขึ้นทะเบียนไว้ วัตถุประสงค์หลักของตราสัญลักษณ์ GI เพื่อสร้างเกณฑ์ด้านคุณภาพให้กับสินค้า สร้างความเชื่อถือในด้านคุณภาพและมาตรฐานสินค้า รวมทั้งสร้างความเชื่อมั่นให้กับผู้บริโภคและผู้ที่เกี่ยวข้องตราสัญลักษณ์ GI เป็นประโยชน์กับทั้งผู้ผลิตและผู้ซื้อสินค้า เพราะสินค้าที่ขอขึ้นทะเบียนเพื่อใช้ตราสัญลักษณ์นี้มีการควบคุมให้ทำตามคู่มืออย่างเคร่งครัดและไม่สามารถแอบอ้างใช้ได้ เชื่อได้เลยว่าผู้ซื้อสินค้าที่มีตราสัญลักษณ์ GI จะได้รับสินค้าที่ผลิตในพื้นที่นั้นๆ อีกทั้งยังเป็นการสร้างมูลค่าเพิ่มให้แก่สินค้า ให้มีความเป็นเอกลักษณ์ที่ใครก็ไม่สามารถเลียนแบบได้